Ftit tal-jiem ilu attendejt Konferenza Nazzjonali, li ġiet organizzata f'Malta, bħala parti mill-attivitajiet tal-Presidenza Maltija tal-Kunsill tal-Unjoni Ewropea, dwar it-trasferibilità tan-negozju. Konferenza li għaliha kien hemm attendenza tajba, u lkoll ħriġna kemm aħna sodisfatti, bil-mod kif żvolġiet u bil-preżentazzjonijiet ferm interessanti li taw il-mistiedna esperti li ġew minn kull rokna tal-Ewropa. Indirizzaw il-konferenza, kelliema uffiċjali mill-Kummissjoni Ewropea, rappreżentanti mill-Finlandja, Ateni, l-Ingilterra, Spanja, Franza, l-Iżvezja, il-Belġju, il-Ġermanja, u ovvjament minn Malta fost oħrajn. Konferenza li għaliha attendew ukoll il-Ministru Chris Cardona kif ukoll il-Prim Ministru Joseph Muscat. Matul din il-konferenza ħarġu diversi punti validi, li ta' min wieħed jixtarrhom, u jaħdem fuqhom. L-ewwel ma jigi f'moħħok meta xi ħadd ikellmek dwar trasferibilità ta' negozju, speċjalment meta n-negozju jkun wieħed tal-familja, hi meta s-sid tan-negozju, li normalment ikun il-missier, jgħaddi t-tmexxija lil uliedu, sabiex b'hekk l-istess negozju jkompli għaddej mil-ewwel għat-tieni ġenerazzjoni, mit-tieni għat-tielet, mit-tielet għar-raba', u l-katina tibqa' sejra hekk. Jiġi f'moħħok ukoll li dan il-proċess jkun qed isir fil-mument li s-sid tan-negozju jkun qorob biex jirtira, u b'hekk iħoss li jkun wasal il-mument li jgħaddi it-tmun tat-tmexxija lill-ġenerazzjoni ta' warajh. Hemm każi li dan il-process jiskatta appuntu wara l-mewt ta' min ikun qed imexxi, u għalhekk il-proċedura tikkumplika xi ftit ruħha, sakemm jerġa' jiġi stabbilit, bl-inqas ġlied possibbli, kif u min ser ikun qed ikompli jmexxi n-negozju. Proċess li mhux dejjem għadda u spiċċa b'wiċċ il-ġid. F'din il-konferenza ġew diskussi possibilitajiet oħra, u kien interessanti kif ħarisna lejn dan is-suġġett minn perspettivi differenti. Qabelxejn, tajjeb li wieħed ifakkar li Malta hi l-ewwel pajjiż fid-dinja, li f'Jannar li għadda introduċa l-liġi tan-negozju tal-familja. Liġi li ser tkun qed tagħti gwida kif negozju tal-familja jirregola ruħu, jibbenefika minn inċentivi ġodda, u jirristruttura lilu nnifsu, sabiex jipprepara għal kull eventwalità ta' trasferibilità u suċċessjoni tan-negozju meta jasal il-mument li jkun irid iseħħ dan. Trasferibilità, ta' negozju tal-familja, ma għandhiex issir biss, meta jiġi nieqes is-sid, meta sfortunatament jitfaċċa xi mard, jew meta min ikun qed imexxi jasal fil-mument li jirtira minħabba ż-żmien. Sfortunatament din kienet il-kultura f'pajjiżna sal-lum, u jeħtieg li permezz ta' din il-liġi li għadha kif ġiet introdotta, naħdmu sabiex inbiddlu l-ħsieb u l-mentalità fuq dan is-suġġett, bil-mod il-mod nwasslu sabiex inħarsu lejn dan il-proċess b'mod differenti. Trasferibilità trid tkun ippjanata minn ħafna qabel ma jasal il-mument li fattwalment tkun trid iseħħ. Huwa importanti li f'negozju tal-familja, min ikun qed imexxi jrid ikun għaqli biżżejjed, sabiex jagħraf joħloq l-istruttura adatta, u l-istil ta' governanza tajba, li jkunu il-pedamenti għal negozju b'saħħtu għal kull eventwalità, tiġi meta tiġi. Id-diskors ta' min minn fost il-membri tal-familja, għandhom ikunu x-shareholders, u l-eredi tal-assi tan-negozju, irid jibda jseħħ mal-mument li n-negozju jkun stabbilixxa ruħu, u mhux meta jibda jberraq. Aktar ma dan il-proċess isir kmieni, aktar jista' jiswa ta' ġid. Barra minn din it-tip ta' trasferibilità, jeżistu possibilitajiet ukoll li n-negozju jista' jiġi trasferit lil terzi, kompetituri fin-negozju, barranin oħrajn li jkun għadhom ser jibdew l-avventura fin-negozju, jew saħansitra taħt forma ta' koperattiva, lil wħud mill-impjegati tal-istess negozju. Trasferibilità tista' seħħ meta negozju jkun sejjer ħażin, iżda daqstant ieħor dan il-proċess jista' jiġi ppjanat meta l-istess negozju jkun għaddej minn perjodu tajjeb. F'kull tip ta' ċirkostanza, hemm x'wieħed jista' jiggwadanja, iżda dan jekk il-proċess isir bil-galbu, bi pjan serju, u mingħajr għaġla żejda. Fil-konferenza ġie rrakkomandat, li għandna nieħdu ħsieb li n-negozji tagħna jirnexxu, fejn tidħol it-trasferibilità, għaliex ikun ta' ġid kemm għall-istess negozju kif ukoll għall-ekonomija tal-pajjiż. Sabiex dan iseħħ, hemm bżonn ta' aktar tagħrif, gwida, u edukazzjoni dwar l-importanza ta' suċċessi fil-processi ta' trasferibilità ta' negozju. Hemm bżonn infiehmu lis-sidien ewlenin tan-negozji f'pajjiżna, li trasferibilità mhix dgħufija, jew falliment, iżda tista' tkun opportunità, dejjem jekk issir f'ħinha u f'waqtha. F'pajjiżna huwa stmat li mad-98% tan-negozji kollha, huma negozji tal-familja, u minn fost dawn 95% huma negozji li jħaddmu anqas minn 10 persuni. Għalhekk importanti li kemm jista' jkun, flimkien għandna naħdmu sabiex nassiguraw li dawn in-negozji kollha, nippreservawhom, nibżgħu għalihom, u ngħinuhom jibqgħu ħajjin minn ġenerazzjoni għall-oħra. It-trasferibilità, hija waħda mis-soluzzjonijiet sabiex is-settur tan-negozju jibqa' b'saħħtu. Ikun inutli li fl-aqwa tiegħu negozju jimraħ jinvesti u jikber b'ritmu mgħaġġel, jekk imbagħad ma jkunx ħaseb għal meta jasal il-mument li l-istess negozju jkollu bżonn jgħaddi minn ġenerazzjoni għal oħra. Fuq kollox, kienet konferenza li xegħlet il-bozza l-ħamra, mhux biss lis-settur tan-negozju f'pajjiżna, iżda, nistgħu ngħidu li kienet tbeżbiża li għandha tiftaħ għajnejn il-pajjiżi Ewropej kollha. Is-suċċess fit-trasferibilità fl-Ewropa huwa ferm anqas minn dak li qed jinkiseb fl-Amerka, u għalhekk irridu naħdmu aktar, u nkunu kapaċi nintervjenu fejn is-settur ikollu bżonn ta' għajnuniet speċjalment b'liġijiet bħal dik li għaddejna f'Malta ftit tax-xhur ilu. Statistika impressjonanti, huwa l-fatt li bħalissa l-Ewropa qed titlef kuljum, mal-150,000 ażjenda, li jħaddmu magħhom xejn inqas minn 600,000 impjegat, u dan minħabba nuqqas ta' suċċess fil-proċess ta' trasferibilità ta' negozji. Dan ifisser li bħalissa madwar l-Ewropa qed nassistu għal falliment ta' 600 kumpanija kuljum, minħabba ineffiċjenzi fit-trasferibilità. F'Malta issa l-liġi qiegħda hemm. Imiss li min-naħa waħda aħna lkoll nibdew nagħmlu użu minnha, u min-naħa tal-Gvern għandu jibqa' jaħdem sabiex joħloq l-istrutturi u l-mekkaniżmu neċessarju sabiex jiffaċilita l-proċess ta' trasferibilità, u b'hekk insalvaw l-akbar numru possibbli ta' negozji milli jmutu mewta naturali.